b'\n_START_ARTICLE_\nH.C. Andersen\n_START_SECTION_\nF\xc3\xb8dsel og d\xc3\xa5b\n_START_PARAGRAPH_\nH.C. Andersen blev d\xc3\xb8bt umiddelbart efter f\xc3\xb8dslen som mange andre pga. den store b\xc3\xb8rned\xc3\xb8delighed. I kirkebogen til Sankt Hans Kirke i Odense er skrevet, at f\xc3\xb8dslen fandt sted kl. 2 om natten den 2. april 1805, og at den stedfortr\xc3\xa6dende pr\xc3\xa6st forrettede d\xc3\xa5ben._NEWLINE_Den 15. april blev d\xc3\xa5ben bekr\xc3\xa6ftet ved en fremstilling i kirken, og barnet blev her indskrevet med navnet: Hans Christian._NEWLINE_En d\xc3\xa5bsattest blev f\xc3\xb8rst fremstillet i november 1823, m\xc3\xa5ske i forbindelse med en arvesag (farfarens d\xc3\xb8d), men er senere forsynet med en randbem\xc3\xa6rkning, hvoraf det fremgik, at f\xc3\xb8destedet var Hj\xc3\xb8rnehuset, Hans Jensens Str\xc3\xa6de 43, en del af det nuv\xc3\xa6rende museum H.C. Andersens Hus. _NEWLINE_Efter sigende skyldes tilf\xc3\xb8jelsen, at H.C. Andersen i \xc3\xa5ret 1867 skulle udn\xc3\xa6vnes til \xc3\xa6resborger i Odense. _NEWLINE_At f\xc3\xb8destedet skulle v\xc3\xa6re hj\xc3\xb8rnehuset i Hans Jensens Str\xc3\xa6de er derfor uden berigtigelse og H.C. Andersen skulle selv have ben\xc3\xa6gtet det; han sagde "jeg er ikke f\xc3\xb8dt i s\xc3\xa5dan en r\xc3\xb8nne"._NEWLINE_Der var seks faddere ved d\xc3\xa5bsfremstillingen: madam Sille Marie Breineberg f. Westphalen bar barnet; jomfru Friederiche Pommer; skomagermester Peder Waltersdorff; hattemager Jens Henrichsen Dorch; snedkersvend Anders J\xc3\xb8rgensen; portneren ved Odense Gr\xc3\xa5br\xc3\xb8dre Hospital, Nicolas Gomard. _NEWLINE_Som for\xc3\xa6ldre st\xc3\xa5r i kirkebogen den 22-\xc3\xa5rige skomagersvend Hans Andersen (f\xc3\xb8dt 1782, d\xc3\xb8d 1816, var ogs\xc3\xa5 soldat) og den 34-\xc3\xa5rige Anne Marie Andersdatter._NEWLINE_Parret indgik gifterm\xc3\xa5l i Skt. Knuds Kirke i Odense den 2. februar 1805, to m\xc3\xa5neder f\xc3\xb8r f\xc3\xb8dselen._NEWLINE_Anne Marie havde allerede en datter ved navn Karen Marie, der imidlertid var anbragt hos Anne Maries mor. _NEWLINE_\xc3\x86gteparret flyttede sammen f\xc3\xb8rste gang til Holsedore og i maj m\xc3\xa5ned til Klaregade._NEWLINE_I starten af 1807 fik de egen bolig i Klingenberg 664, nu Munkem\xc3\xb8llestr\xc3\xa6de i Odense, huset der nu betegnes H.C. Andersens Barndomshjem._NEWLINE_I huset boede i alt 12 personer, og familiens bolig bestod af \xc3\xa9t v\xc3\xa6relse med k\xc3\xb8kken._NEWLINE_If\xc3\xb8lge H.C. Andersens egne levnedsbeskrivelser havde friskomageren selv samment\xc3\xb8mret et skomagerv\xc3\xa6rksted og en brudeseng af et tr\xc3\xa6stillads: der kort forinden havde baaret Liigkisten med en afd\xc3\xb8d Grev Trampe.\n_START_SECTION_\nBarndom\n_START_PARAGRAPH_\nHvor han befandt sig de f\xc3\xb8rste leve\xc3\xa5r vides ikke, men som to\xc3\xa5rig flyttede H.C. Andersen i 1807 med skomagerfamilien ind i barndomshjemmet, en lejlighed med k\xc3\xb8kken i alt ca. 42 m\xc2\xb2 i ejendommen Klingenberg 646 nu Munkem\xc3\xb8llestr\xc3\xa6de 3. _NEWLINE_Som 6-\xc3\xa5rig kom H.C. Andersen i pogeskole, senere i en skole for is\xc3\xa6r j\xc3\xb8deb\xc3\xb8rn og frekventerede efter sigende ogs\xc3\xa5 en \xe2\x80\x9dfattigskole\xe2\x80\x9d. I hjemmet var det faderen, der gav ham kendskab til Holbergs komedier og vakte hans interesse for teater og kultur._NEWLINE_Faderen lod sig i 1812 hverve som soldat i stedet for en indkaldt bondes\xc3\xb8n, der til geng\xc3\xa6ld m\xc3\xa5tte udrede en st\xc3\xb8rre sum penge til friskomageren. Han kom hjem efter to \xc3\xa5rs forl\xc3\xb8b, syg og nedbrudt, og fandt tillige, at alle pengene var tabt p\xc3\xa5 grund af statsbankerotten i 1813. Han d\xc3\xb8de i 1816._NEWLINE_H.C. Andersen havde af og til bes\xc3\xb8gt Odense Teater og set skuespil og spillet rollerne hjemme. _NEWLINE_Hjemmet var fattigt efter faderens d\xc3\xb8d, og H.C. Andersen kom en kort tid i l\xc3\xa6re f\xc3\xb8rst p\xc3\xa5 en kl\xc3\xa6defabrik og senere p\xc3\xa5 en tobaksvirksomhed. Legemligt arbejde syntes at have v\xc3\xa6ret for h\xc3\xa5rd for den f\xc3\xb8lsomme H.C. Andersen, og igen anbragtes han p\xc3\xa5 en fattigskole, hvor han fik undervisning i religion og regning. _NEWLINE_Imidlertid blev moderen gift i 1818, igen med en skomagersvend. Familien havde m\xc3\xa5ttet forlade barndomshjemmet i Klingenberg i april 1819 og flytte til et hus l\xc3\xa6ngere nede ad gaden. Begge forhold synes at have v\xc3\xa6ret medvirkende til, at H.C. Andersen i en tidlig alder besluttede sig for at forlade Odense._NEWLINE_Den 8. juli 1819 blev H.C. Andersen konfirmeret i Odense Domkirke af domprovsten, der ellers kun konfirmerede fine borgeres b\xc3\xb8rn og ikke fattigfolks. Domprovsten skrev endda i konfirmationsprotokollen, at H.C. Andersen havde gode evner og gode religionskundskaber, omend hans flid ikke var rosv\xc3\xa6rdig. _NEWLINE_Forfatteren Jens J\xc3\xb8rgensen har i sin bog H.C.Andersen \xe2\x88\x92 En sand Myte bem\xc3\xa6rket, at H.C. Andersen i mods\xc3\xa6tning til andre drengeb\xc3\xb8rn i Odense fra lignende fattige hjem syntes at nyde en mere beskyttet og privilegeret barndom, og at familien, den ganske unge friskomager Hans Andersen og den betydelig \xc3\xa6ldre Anne Marie Andersdatter, aldrig syntes at lide egentlig n\xc3\xb8d._NEWLINE_H.C. Andersen havde ogs\xc3\xa5 knyttet forskellige kontakter, og da han forlod Odense, var han i besiddelse af en introduktionsskrivelse fra avisudgiveren i Odense, bogtrykker Iversen.\n_START_SECTION_\nAnkomst til Hovedstaden\n_START_PARAGRAPH_\nDen 4. september 1819 rejste den 14-\xc3\xa5rige H.C. Andersen med 13 rigsdaler p\xc3\xa5 lommen med Postvognen til K\xc3\xb8benhavn, hvor han if. \xe2\x80\x9dLevnedsbogen\xe2\x80\x9d ankom den 5. september (i Mit Livs Eventyr den 6. september)._NEWLINE_Han ankom midt i J\xc3\xb8defejden i 1819, en voldelig opstand mod j\xc3\xb8derne. _NEWLINE_H.C. Andersen var ikke overrasket over opstanden; han troede at det h\xc3\xb8rte med til en stor by som K\xc3\xb8benhavn._NEWLINE_I K\xc3\xb8benhavn indlogerede han sig p\xc3\xa5 et g\xc3\xa6stgiveri i Gardergade, nu Vestergade._NEWLINE_Det menes, at H.C. Andersen ankom til hovedstaden i f\xc3\xb8lge med (eller samtidigt med) prins Ferdinands (tidligere) amme, en \xe2\x80\x9dMadame Sophie Charlotte Hermansen\xe2\x80\x9d, som H.C. Andersen havde stiftet bekendtskab med p\xc3\xa5 Odense Slot, (formodentlig var moderen vaskekone p\xc3\xa5 slottet). Madam Hermansen hjalp H.C. Andersen med kost og logi og anviste ham samtidig arbejde hos en snedkermester._NEWLINE_Dette varede dog kun en enkelt dag. Bekendtskabet synes tillige at have f\xc3\xb8rt til foretr\xc3\xa6de hos direkt\xc3\xb8ren for Det kgl. Teaters Syngeskole, hr. Siboni, der i selskab med C.E.F. Weyse, Jens Baggesen og andre notabiliteter form\xc3\xa5ede at samle en sum penge ind til den 14-\xc3\xa5rige H.C.A._NEWLINE_Samtidigt gav Siboni l\xc3\xb8fte om kost og sangundervisning. H.C. Andersen fik derefter et nyt logi i Ulkegade, nu Holmensgade, og af hensyn til Siboni tillige tyskundervisning._NEWLINE_Siboni opgav dog hurtigt H.C. Andersens sangundervisning, og H.C. Andersen henvendte sig derefter til solodanser C. Dahl\xc3\xa9n og fik undervisning p\xc3\xa5 Hofteatrets Danseskole i s\xc3\xa6sonen 1821-22._NEWLINE_Til trods for en lidt uheldig optr\xc3\xa6den i en statistrolle p\xc3\xa5 Det Kgl. Teater opn\xc3\xa5ede H.C. Andersen alligevel en stilling i koret dog uden fast gage (*l\xc3\xb8n) og skrev samtidig b\xc3\xb8nskrifter til forskellige forfattere og kunstnere og udvidede p\xc3\xa5 den m\xc3\xa5de sin bekendtskabskreds._NEWLINE_I 1821 skrev H.C. Andersen sit f\xc3\xb8rste skuespil, \xe2\x80\x9dR\xc3\xb8verne i Vissenberg", til teatret. Stykket blev afvist, og kort efter skrev H.C. Andersen sin f\xc3\xb8rste bog, der blev udgivet, men ikke solgt i stort tal._NEWLINE_En tidligere forbindelse fra Odense, oberst Christian H\xc3\xb8egh-Guldberg, opfordrede H.C. Andersen til at henvende sig til den nyudn\xc3\xa6vnte teaterdirekt\xc3\xb8r for Det kgl. Teater, Jonas Collin. _NEWLINE_I 1822 skrev H.C. Andersen skuespillet \xe2\x80\x9dAlfsol\xe2\x80\x9d, der blev erkl\xc3\xa6ret som uegnet til opf\xc3\xb8relse p\xc3\xa5 scenen. Direkt\xc3\xb8ren for teatret Knud Lyne Rahbek ans\xc3\xa5 dog H.C. Andersen for at have skjulte talenter, som muligvis kunne fremelskes ved den rette uddannelse. Som f\xc3\xb8lge af dette blev den 13. september 1822 holdt et direktionsm\xc3\xb8de med H.C. Andersen. Ved m\xc3\xb8det blev det overdraget Collin at ans\xc3\xb8ge Frederik 6 om hj\xc3\xa6lp til yderligere uddannelse af H.C. Andersen. Kongen bevilgede, at fonden ad usus publicos skulle udbetale penge til H.C. Andersen med det form\xc3\xa5l, at han skulle \xe2\x80\x9dvorde en nyttig borger\xe2\x80\x9d. P\xc3\xa5 trods af at det var Rahbek, som var hovedkraften bag st\xc3\xb8tten, var det Collin, der som formynder fik \xc3\xa6ren for det i eftertiden, ikke mindst fordi H.C. Andersen selv beskriver det s\xc3\xa5dan i sin erindringsbog Mit livs eventyr_NEWLINE_Efter godt tre \xc3\xa5rs ophold i hovedstaden modtog den 17-\xc3\xa5rige H.C. Andersen en donation af kong Frederik 6.. Den muliggjorde hans videre uddannelse p\xc3\xa5 den velrenommerede latinskole i Slagelse. Collin skulle som hans formynder f\xc3\xb8re tilsyn.\n_START_SECTION_\nUddannelse\n_START_PARAGRAPH_\nH.C. Andersen ankom den 26. oktober 1822 til Slagelse og blev indlogeret hos herredsfogedens enke, madam Henneberg. I latinskolen blev han under henvisning til manglende kundskaber placeret i 2. klasse blandt 11-12-\xc3\xa5rige drenge af skolelederen Meisling. Forholdet mellem Meisling og H.C. Andersen udviklede sig iflg. forfatteren Johan de Mylius katastrofalt. Ogs\xc3\xa5 fordi Mejsling og Collin pure n\xc3\xa6gtede H.C. Andersen at besk\xc3\xa6ftige sig med nogen form for digtning._NEWLINE_Hans digtning i denne periode er da ogs\xc3\xa5 begr\xc3\xa6nset til et fastelavnsdigt og et mindedigt over en velg\xc3\xb8rer. Samtidigt foretog H.C. Andersen adskillige ture til Sor\xc3\xb8, hvor han stiftede bekendtskab med digteren B.S. Ingemann. Han rejste til K\xc3\xb8benhavn hos Collin i julen 1823 og til Odense i 1824, hvor han overdrog en del af arven efter farfaderen til sin mor._NEWLINE_I 1825 bes\xc3\xb8gte H.C. Andersen igen sin mor, der netop havde opn\xc3\xa5et plads p\xc3\xa5 en fattigstiftelse._NEWLINE_Samme \xc3\xa5r flyttede H.C. Andersen ind hos Meisling, og i 1826 med ham til Helsing\xc3\xb8r, hvor han blev rektor for latinskolen. I 1827 var forholdet til Meisling imidlertid p\xc3\xa5 bristepunktet, og da boligforholdene tillige var yderst ringe, skrev H.C. Andersen et brev til Collin, der i april sendte H.C. Andersen til K\xc3\xb8benhavn til et logi i Ving\xc3\xa5rdstr\xc3\xa6de (i Kong Hans\' Ving\xc3\xa5rd, nu en del af Magasin du Nord). _NEWLINE_Her blev han privat manuduceret til studentereksamen og blev som fattig student fast middagsg\xc3\xa6st hos forskellige familier i K\xc3\xb8benhavn. _NEWLINE_Efter at H.C. Andersen fik udgivet digtet Det d\xc3\xb8ende Barn i Kj\xc3\xb8benhavnsposten den 25. september 1827, startede hans egentlige \xc3\xa6ra som forfatter, og som eventyrdigter indtog han f\xc3\xb8rstepladsen blandt den danske guldalders mange kunstnere._NEWLINE_Han fik f\xc3\xb8rst sin studentereksamen den 22. september 1828.\n_START_SECTION_\nDigter\n_START_PARAGRAPH_\nI 1831 udkom hans f\xc3\xb8rste egentlige digtsamling, og han var p\xc3\xa5 sin f\xc3\xb8rste udlandsrejse, der gik til Tyskland, hvor han blandt andre m\xc3\xb8dte digteren Chamisso._NEWLINE_I 1835 offentliggjorde H.C. Andersen sin f\xc3\xb8rste roman, Improvisatoren, og sine f\xc3\xb8rste to eventyrsamlinger. I de f\xc3\xb8lgende \xc3\xa5r skrev han skuespil og de to romaner, O. T. og Kun en Spillemand. Efter en rejse (1840-41) til bl.a. Italien, Malta, Gr\xc3\xa6kenland og Tyrkiet udsendte han i 1842 rejseskildringen En Digters Bazar. I 1857 var H.C. Andersen p\xc3\xa5 bes\xc3\xb8g hos den engelske forfatter Charles Dickens i England, og i 1862-63 rejste han i bl.a. Spanien og Marokko, skildret i I Spanien._NEWLINE_Det var med eventyrene, at H.C. Andersen fik den st\xc3\xb8rste succes, som vennen H.C. \xc3\x98rsted havde sp\xc3\xa5et. De er oversat til mere end 100 sprog. Blandt de mest ber\xc3\xb8mte er Fyrt\xc3\xb8jet, Prindsessen paa \xc3\x86rten (1835), Den lille Havfrue, Kejserens nye kl\xc3\xa6der (1837), Den grimme \xc3\xa6lling (1843), Sneedronningen (1844) og Den lille Pige med Svovlstikkerne (1848)._NEWLINE_Blandt H.C. Andersens kendte digte er I Danmark er jeg f\xc3\xb8dt og Hist hvor Veien slaaer en Bugt._NEWLINE_Med revisionen i 2003 fik H.C. Andersen to sange optaget i Den Danske Salmebog: julesangen Barn Jesus i en krybbe l\xc3\xa5 og Jeg har en Angst.\n_START_SECTION_\nHerreg\xc3\xa5rdsophold\n_START_PARAGRAPH_\nAndersen var en yndet g\xc3\xa6st p\xc3\xa5 talrige danske og udenlandske herreg\xc3\xa5rde, herunder navnlig Holsteinborg Gods ved Sk\xc3\xa6lsk\xc3\xb8r, hvor flere af digterens eventyr blev til. H.C. Andersens stuer st\xc3\xa5r endnu ur\xc3\xb8rte p\xc3\xa5 Holsteinborg. Andersen var ogs\xc3\xa5 g\xc3\xa6st p\xc3\xa5 Glorup p\xc3\xa5 Fyn, Frijsenborg i Jylland og Basn\xc3\xa6s, Bregentved og Gisselfeld p\xc3\xa5 Sj\xc3\xa6lland._NEWLINE_P\xc3\xa5 disse ophold betalte Andersen ikke for kost og logi, men stod for underholdning og litter\xc3\xa6re indslag ved fester og sammenkomster. Det kunne v\xc3\xa6re opl\xc3\xa6sning, sm\xc3\xa5 komedier, papirklip, sange, lotterier, udsmykninger, bordpynt etc. S\xc3\xa6rligt b\xc3\xb8rnene fik gavn af Andersens bes\xc3\xb8g, der ofte gav sig udslag i papirklip og samtale omkring hans selvfremstillede billedb\xc3\xb8ger.\n_START_SECTION_\nD\xc3\xb8d og gravsted\n_START_PARAGRAPH_\nH.C. Andersen d\xc3\xb8de ugift og barnl\xc3\xb8s. Han sov stille ind i familien Melchiors hus, Rolighed den 4. august 1875. Han er begravet p\xc3\xa5 Assistens Kirkeg\xc3\xa5rd i K\xc3\xb8benhavn, afd. P-513.\n_START_SECTION_\nBiologiske for\xc3\xa6ldre\n_START_PARAGRAPH_\nDet er blevet fremf\xc3\xb8rt, at Nicolas Gomard, der stod fadder til H.C. Andersen, kunne v\xc3\xa6re biologisk fader til H.C. Andersen._NEWLINE_Denne p\xc3\xa5stand kommer gennem en overlevering i familien Gomard._NEWLINE_Historikeren Erik Kjersgaard skriver i sin bogserie om Danmarks historie, at H.C. Andersen var en "illegitim s\xc3\xb8n af en officer i Odense", dog uden n\xc3\xa6rmere forklaring og kilde._NEWLINE_Jens J\xc3\xb8rgensen, tidligere rektor for Slagelse Gymnasium, har uden held fors\xc3\xb8gt at bevise, at kronprins Christian og lensgrevedatteren Elise Ahlefeldt-Laurvig var for\xc3\xa6ldre til H.C. Andersen._NEWLINE_J\xc3\xb8rgensen har fremf\xc3\xb8rt teorien dels i sin bog H.C. Andersen \xe2\x80\x94 en sand myte fra 1987 _NEWLINE_, dels i sit forord og efterskrift til den kommenterede udgave af H.C. Andersens Levnedsbogen.Fyens Stiftstidendes kulturredakt\xc3\xb8r Rolf Dorset har st\xc3\xb8ttet teorien i sin bog Paradisbarnet \xe2\x80\x94 en bog om H.C. Andersens herkomst fra 2004._NEWLINE_Teorien er ikke godtaget af sagkyndige. Bl.a. har forhenv\xc3\xa6rende overarkivar ved Rigsarkivet Vello Helk kaldt J\xc3\xb8rgensens f\xc3\xb8rste bog for en "spekulation" og n\xc3\xa6vner, at arkivstudier ikke synes at v\xc3\xa6re Dorsets "st\xc3\xa6rke side",_NEWLINE_mens H.C. Andersen-forskeren Johan de Mylius har angivet, at teorien bygger p\xc3\xa5 en "helt charlatan-agtig omgang med kilderne"._NEWLINE_I en anmeldelse i tidsskriftet Anderseniana udgivet af H.C. Andersen Centret i Odense i 1989 har redakt\xc3\xb8ren Niels Oxenvad ligeledes undret sig over J\xc3\xb8rgensens manglende evne til at fravriste kirkeb\xc3\xb8gerne deres sanddruhed._NEWLINE_Dog trivedes rygterne i det k\xc3\xb8benhavnske borgerskab, om at prins Christian var det faderlige ophav til H.C. Andersen, allerede i 1800-tallet netop p\xc3\xa5 grund af H.C. Andersens lette adgang til kongehuset og de bedre kredse i hovedstaden._NEWLINE_Der var ogs\xc3\xa5 talrige rygter om, at prinsesse Charlotte Frederikke og prins Christian var ophav til den bortgivne og synske Jomfru Fanny, og at prins Christian var far til Elise Ahlefeldts datter Adolphine Laurberg f\xc3\xb8dt 1807 og ved d\xc3\xa5bshandlingen givet andre for\xc3\xa6ldre.\n_START_SECTION_\nSeksualitet\n_START_PARAGRAPH_\nEigil Nyborg har i bogen Den indre linje i H.C. Andersens eventyr analyseret H.C. Andersen og dennes digtning ud fra C.G. Jungs teorier. Han konkluderer, at "uanset om man kan sige, at H.C. Andersen \xe2\x80\x9dvar til begge sider\xe2\x80\x9d, var hans seksualitet, hvis man da vil ben\xc3\xa6vne det ved dette navn, n\xc3\xa6ppe engang n\xc3\xa5et i n\xc3\xa6rheden af overgangsalderen. _NEWLINE_H.C. Andersen var vel \xe2\x80\x9dEn fremmed fugl i reden\xe2\x80\x9d og udstyret med l\xc3\xb8dige gener og tillige ganske givet udrustet med, hvad C.G. Jung ben\xc3\xa6vner \xe2\x80\x9det animus\xe2\x80\x9d kompleks. Men netop i tilf\xc3\xa6lde af en moderbinding kan selve anima suppleres og komplimenteres med et animus kompleks. Et tilf\xc3\xb8rt kompleks, der sandsynligvis indeb\xc3\xa6rer seksuelle afvigelser, som kan implicere et liv med angst og hypokondri. _NEWLINE_Dog kan iflg. Jung n\xc3\xa6vnte animus i visse tilf\xc3\xa6lde tillige positivt indeholde uanede ubevidste kr\xc3\xa6fter af aktiv kunstnerisk skaberkraft..."_NEWLINE_H.C. Andersen sv\xc3\xa6rmede for flere kvinder i sit liv. Riborg Voigt var H.C. Andersens f\xc3\xb8rste store k\xc3\xa6rlighed. Hun var dog allerede forlovet. En anden var Jonas Collins datter Louise, der blev gift med juristen W. Lind, hvilket var et stort slag for H.C. Andersen. Den mest ber\xc3\xb8mte er den svenske operasanger Jenny Lind._NEWLINE_Det har v\xc3\xa6ret fremme, at den foregivne forelskelse i kvinder skulle d\xc3\xa6kke over, at det i virkeligheden var m\xc3\xa6nd.\n_START_SECTION_\nSkulpturer\n_START_PARAGRAPH_\nI Danmark er der flere statuer af H.C. Andersen, bl.a. Henry Luckow-Nielsens statue ved R\xc3\xa5dhuspladsen i K\xc3\xb8benhavn (april 1965)._NEWLINE_P\xc3\xa5 pladsen ved Odense Baneg\xc3\xa5rd st\xc3\xa5r Bj\xc3\xb8rn N\xc3\xb8rgaards otte meter h\xc3\xb8je H.C. Andersen skulptur i granit og patineret bronze Skyggen, rejsekammeraten og improvisatoren \xe2\x80\x93 et treenigt portr\xc3\xa6t af H.C. Andersen fra 2002\xe2\x80\x932005._NEWLINE_I Central Park i New York st\xc3\xa5r en skulptur af den siddende forfatter med en bog som viser de f\xc3\xb8rste linjer af Den grimme \xc3\xa6lling. En fritst\xc3\xa5ende \xc3\xa6lling kigger p\xc3\xa5 forfatteren._NEWLINE_Skulpturen er formet af Georg John Lober i bronze med b\xc3\xa6nken i granit._NEWLINE_Den er doneret af Danish-American Women\'s Association  og danske og amerikanske skoleb\xc3\xb8rn i anledning af forfatterens 150-\xc3\xa5rs f\xc3\xb8dselsdag._NEWLINE_En af Danmarks meste kendte skulpturer Den lille Havfrue ved Langelinie i K\xc3\xb8benhavn er inspireret af H.C. Andersens eventyr.\n_START_SECTION_\nPriser\n_START_PARAGRAPH_\nI sit testamente af 18. febuar 1860 indstiftede H.C. Andersen et legat, der uddeles til "den flittigste Dreng" fra en fattigskole i Odense._NEWLINE_Legatet er siden 1877 uddelt p\xc3\xa5 forfatterens f\xc3\xb8dselsdag som H.C. Andersens Hj\xc3\xa6lp._NEWLINE_Dansk Forfatterforening har hvert \xc3\xa5r siden 1955 uddelt H.C. Andersen-legatet._NEWLINE_H.C. Andersens Litteraturpris hylder "H.C. Andersens indflydelse p\xc3\xa5 forfattere i hele verden"._NEWLINE_Prisen er indstiftet af den privat H.C. Andersen Litteraturpriskomit\xc3\xa9 og er p\xc3\xa5 500.000 kroner indsamlet af private donorer._NEWLINE_I 2010 modtog J. K. Rowling prisen._NEWLINE_H.C.Andersen \xc3\xa6resprisen er uddelt siden 1996 og er en bronzestatuette udformet som bogen Mit Livs Eventyr, udf\xc3\xb8rt af den fynske kunstner Jens Galschi\xc3\xb8t. Den bliver uddelt til tre hvert \xc3\xa5r den 2. april. Blandt de mere end 40 prismodtagere er Dronning Margrethe.\n_START_SECTION_\n200-\xc3\xa5ret\n_START_PARAGRAPH_\n200-\xc3\xa5ret for H.C. Andersens f\xc3\xb8dsel blev fejret med en r\xc3\xa6kke kunst-, kultur-, uddannelses- og turismeprojekter st\xc3\xb8ttet af HCA2005 Fonden, der havde et budget p\xc3\xa5 231 millioner kroner._NEWLINE_80 millioner var kommet fra Bikubenfonden, resten var offentlige midler._NEWLINE_Blandt de st\xc3\xb8ttede projekter fik Rumle Hammerichs tv-serie Unge Andersen fem millioner kroner._NEWLINE_Hvad der is\xc3\xa6r tiltrak mediernes opm\xc3\xa6rksomhed, var den fire millioner kroner store st\xc3\xb8tte til et "filmforberedelsesprojekt" for en international spillefilm af Bille August og producenten Lars Kolvig._NEWLINE_Denne spillefilm blev aldrig til noget, og H.C. Andersen 2005 Fonden n\xc3\xa6gtede at betale sidste rate p\xc3\xa5 700.000 kroner til Kolvig og August.\n_START_SECTION_\nH.C. Andersens Boulevard\n_START_PARAGRAPH_\nDen tidligere Vester Boulevard i K\xc3\xb8benhavn  er opkaldt efter H.C. Andersen. H.C. Andersens Boulevard mellem Gyldenl\xc3\xb8vesgade og Langebro, er m\xc3\xa5ske b\xc3\xa5de K\xc3\xb8benhavns og Skandinaviens st\xc3\xb8rste og vigtigste gade. Den passerer R\xc3\xa5dhuspladsen, Tivoli, Ny Carlsberg Glyptotek og meget mere, p\xc3\xa5 vejen mellem Frederiksberg og Amager og ogs\xc3\xa5 Vesterbrogade f\xc3\xb8rer frem til boulevarden.\n_START_SECTION_\nV\xc3\xa6rker\n_START_PARAGRAPH_\nH.C. Andersen fik udgivet sin f\xc3\xb8rste bog Ungdoms-Fors\xc3\xb8g i 1822 (link til digital udgave), da han kun var 17 \xc3\xa5r gammel. Bogen blev udgivet under pseudonymet Villiam Christian Walter. Navnet var sammensat af Villiam efter William Shakespeare, Christian efter sig selv og Walter efter Walter Scott. Ungdoms-Fors\xc3\xb8g blev genudgivet i 1827 med titlen Gjenf\xc3\xa6rdet ved Palnatokes Grav (link til digital udgave).'